Baránik, Alojz, poslanec NR SR (2022-12-06):
Ďakujem pekne, pán predsedajúci. Aby sa na to nezabudlo, tak uvediem doslovne môj pozmeňujúci návrh k uzneseniu, ktoré sa týka vystúpenia pána generálneho prokurátora s jeho správou. Pozmeňujúci návrh poslanca Národnej rady Slovenskej republiky Alojza Baránika k Správe generálneho prokurátora Slovenskej republiky o činnosti prokuratúry a poznatkoch prokuratúry o stave zákonnosti v Slovenskej republike za rok 2021 (tlač 1088). V návrhu uznesenia sa slová „berie na vedomie“ nahrádzajú slovom „odmieta“. No ešte keď už som v rozprave, tak by som spomenul niekoľko vecí, ktoré tu boli povedané a na ktoré asi nezostal čas, alebo nebolo dosť času na ne reagovať vo faktických poznámkach. Je samozrejmé, že politická činnosť generálneho prokurátora, tak ako prebieha uňho na sociálnej sieti, nie je nič iné ako príprava na nejakú ďalšiu funkciu a, lebo nemá to žiadne iné vysvetlenie. Poprípade by prichádzalo v úvahu vysvetlenie také, že si vytvára nejaké zázemie na to, že keby sa stalo sporným, že niektoré jeho kroky že či sú v súlade s právom, alebo nie, že by mal nejakú, by som povedal, populárnu podporu, teda podporu nejakých ľudí, ktorí ho sledujú na jeho sociálnej sieti. Takú logiku by to tiež mohlo mať možno, ale ako sa vyjadril svojho času pán minister obrany Naď, pán generálny prokurátor, sa zdá, že usiluje o kandidatúru na prezidenta Slovenskej republiky. Ja s týmto výrokom pána ministra obrany by som ani nepolemizoval. Mne to dáva logiku, lebo keď sa niekto vyjadruje k obrannej zmluve s naším spojencom v súlade s tým, ako si to želá náš nepriateľ, to je náš, Ruská federácia deklarovala svoje nepriateľstvo voči Slovenskej republike, tak ako inak to definovať alebo, alebo nejak opísať ako politická aktivita? Pretože to nie je, to nie je, samozrejme, v rámci kompetencií generálneho prokurátora. To je jednoducho individuálna činnosť pána generálneho prokurátora. Aj preto sme navrhovali to, aby sa stanovili mantinely generálnemu prokurátorovi, jeho správania a aby sa vytvoril základ na to, ako ho reálne odvolať, ak zástupcovia ľudu, Národná rada ako najvyšší zákonodarný a kontrolný orgán v krajine, ak sa na tom dohodne, aby tak mohol rozhodnúť. Čiže ja si myslím, že pán generálny prokurátor, že by mu prospelo, keby bol v takom prostredí, keby, v ktorom by vedel, že nie je neodvolateľný. A potom by sme sa nemuseli tu dohadovať o tom, že či reaguje na, tak ako má, či mu to vadí, že musí informovať Národnú radu, alebo že či sa javí minimálne niektorým z nás, ako tu kolega Šefčík výstižne uvádzal, že je bohorovný. Je pochopiteľné, že tí poslanci z toho spektra, ktorí sú jednak zo strán, ktoré majú kriminálne pozadie, akože povedzme že ich predseda je odstíhaný za kriminálne činy, alebo že ich strana alebo strana, na kandidátke ktorej sa dostali do parlamentu, že je predmetom debát o tom, že či má byť zrušená alebo nie, že tí, samozrejme, podporujú to, aby pán generálny prokurátor mohol predísť tomu, že by sa dostali, že by sa dostali jednotliví členovia týchto organizácií pred súd. A naozaj si myslím, že aj nestrannému pozorovateľovi sa musí to javiť tak, že on tak naozaj aj činí, že predchádza tomu, aby sa veci, o ktorých má rozhodnúť súd, tam naozaj dostali. Že tomu predchádza. A to všetko robí pod najrôznejšími zámienkami. Bohužiaľ, takí, ktorí sa v situácii možno aj dobromyseľne, ale predsa len horšie orientujú, tak tomu všelijako napomáhajú a možnože aj s tým súvisí tá politická činnosť pána generálneho prokurátora na jeho sociálnej sieti, ktorú, mimochodom, sme tiež navrhovali v našom návrhu zakázať, pretože základným alebo základnou zásadou okrem nejakej vyváženosti konania generálneho prokurátora alebo prokuratúry vôbec je aj to, že prokuratúra v trestných veciach zastupuje štát. Štát, štát, štát. Nie obvineného, štát. A tu je základ toho, kde máme problém. Lebo len zlúčením rôznych zásad trestného konania dosiahneme stav nejakej rovnováhy. A k tej rovnováhe sa pridáva napríklad aj postavenie poškodeného. Kde je postavenie poškodeného chránené, kde je zásada rýchlosti trestného konania, keď generálny prokurátor otrišesťtrojkuje rôznych ľudí, vec sa vráti a zase sa to naťahuje? To predsa nie je o tom, že je trestné konanie rýchle, že prebieha tak, aby boli chránené záujmy štátu, lebo zase sa vraciame k tomu, že čo znamená zastupovanie. Zastupovať znamená, je to v podstate obdoba, je to mandátna zmluva. To znamená, chránim záujmy toho, koho zastupujem. V trestnom konaní prokuratúra zastupuje štát. Chráni záujmy štátu. Nie obvineného, štátu. Takže o tomto, toto sú veci, ktoré si myslím, že by si mal generálny prokurátor vziať k srdcu, ale neberie si. A teraz sa musíme zaujímať, prečo tomu tak je. Prečo tomu tak je, že tu máme vždycky kľúčového prokurátora, buď generálneho, alebo špeciálneho, ktorý jednoducho sa javí, a v prípade toho minulého špeciálneho prokurátora, tzv. zametača, už aj sa potvrdilo, že pracuje pre štátomafiu. Ale v prípade súčasného generálneho prokurátora to nevieme, len sa to tak javí, že by to tak mohlo byť, pretože oslobodzuje významné politické figúry. A samozrejme, slovo oslobodzovať nie je presné, lebo on len odsúva, svojimi rozhodnutiami odsúva to, aby sa tieto osoby dostali pred súd. Tak je to také, že vyzerá to dosť zle a v tejto súvislosti by som sa chcel vrátiť aj k tomu, ako sa pán generálny prokurátor teraz tu rozhorčoval nad tým, že som urobil porovnanie jeho osoby so špeciálnym prokurátorom bývalým Kováčikom. Pán generálny prokurátor, ja vám pripomínam, ako sa pán Kováčik tu rozčuľoval, keď, a nielen ja, boli viacerí, ktorí mu teda vytýkali to, že ako v tých jednotlivých veciach postupuje. Hovoril: Vedrá špiny, vylievate na mňa vedrá špiny . A teraz čo? Kde sú tie vedrá špiny? Súd rozhodol. Takže ja si myslím, že čo vyzerá ako kačka, kváka ako kačka, chodí ako kačka, by aj mohla byť kačka. Ja si myslím, že by sme mali mať preto odvolateľného generálneho prokurátora. Ďakujem.